LUISTER: Dana en sy besoek aan Adriaan Vlok | Netwerk24
22 Julie 2019 11:04
Dana Snyman se reisjoernaal Op pad was Netwerk24 se luisterboek van die maand in Julie 2019. Die boek was tot 31 Julie op Netwerk24 beskikbaar. Luister elke maand na 'n nuwe luisterboek op Netwerk24.
Adriaan Vlok, oudminister van wed en orde. Foto: Theana Breugem
'n Wasskotteltjie van Makro en 'n visitekaartjie met die woorde: "Adriaan Vlok. Vergifnis/Forgiveness."
Dít is wat Dana Snyman aangetref het toe hy die oudminister gaan aangeklop het.
Hy beskryf dié ontmoeting in sy reisjoernaal, Op pad, wat vandeesmaand eksklusief op Netwerk24 as luisterboek beskikbaar is.
"Hier ry ek op 'n Donderdagoggend, in my 53ste jaar op aarde, deur Pretoria se strate na oudminister Adriaan Vlok toe, gewese sterkman in die PW Botha-kabinet, asof ek op pad is na 'n geestelike raadgewer," skryf Dana.
Vlok is die enigste apartheidsminister wat by die Waarheids-en-versoeningskommissie (WVK) om amnestie aansoek gedoen het. Hy was onder meer betrokke by 'n komplot om eerw. Frank Chikane te vermoor.
Jare later het hy Chikane in sy kantoor in die Uniegebou gaan vergifnis vra en sy voete gewas.
"Ek het gehuil, en Frank het gehuil en vir ons gebid," het Vlok aan Dana gesê.
"Weet jy, daai oomblik toe ek daar op my knieë staan en sy voete was en myself verneder, het my hele lewe verander."
Netwerk24 en NB Uitgewers gaan vir die volgende jaar elke maand twee luisterboeke op Netwerk24 beskikbaar stel.
In Julie kan intekenare na 'n voorlesing uit Dana Snyman se reisjoernaal, Op pad, luister.
Kinders kan uitsien na 'n voorlesing uit Fiona Moodie se Noko en die koel katte – perfek vir voor slaaptyd!